La secretària tècnica de la Comissió relaciona les reclamacions que han tingut entrada des del darrer Ple que va tenir lloc el passat 26 de juliol de 2019 que són les que els corresponen els números 428/2019 a 435/2019 i dona compte al Ple de les actuacions realitzades de conformitat amb la valoració de les admissions que s'ha dut a terme i de les actuacions que es s'executaran properament.
Es dona per llegida l'acta de la sessió del dia 26 de juliol de 2019, corresponent a la vint-i-setena sessió del Ple de l'any 2019.
La senyora Elisabet Samarra formula esmenes al text de l'esborrany que seran introduïdes a l'acta definitiva.
Proposta de resolució de finalització de la Reclamació 242/2019 per pèrdua d'objecte
La senyora Elisabet Samarra, ponent de la Proposta de resolució de finalització de la Reclamació 242/2019 per pèrdua d'objecte, interposada contra el Consell Comarcal del Montsià en relació amb informació sobre subvencions a grups polítics del Consell Comarcal atorgades des del 2011 al 2018, en concret informació relativa al control financer de les subvencions i ajuts públics, informes de la Intervenció, requeriments de justificació de comptes i factures aportades; i finalment, el reintegrament dels romanents no aplicats, exposa que correspon finalitzar per pèrdua sobrevinguda de l'objecte atès que el Consell Comarcal ha resolt estimar el dret d'accés i facilitar la informació a la persona reclamant.
El senyor Josep Mir proposa una esmena al text de la Proposta que la ponent introduirà a la resolució definitiva.
Proposta de resolució d'estimació de la Reclamació 248/2019.
La senyora Elisabet Samarra, ponent de la Proposta de resolució d'estimació de la Reclamació 248/2019, formulada contra el Col·legi Oficial del Psicologia de Catalunya, que té per objecte l'obtenció d'informació sobre les actes de la Junta Electoral de les eleccions a la Junta del Govern del Col·legi, argumenta els elements que fonamenten el sentit estimatori de la Proposta de resolució.
La ponent exposa que es valora la naturalesa jurídica de la informació sol·licitada i que aquesta recau en l'esfera pública de l'actuació de la corporació de dret públic i per tant resta inclosa en el concepte d'informació pública que preveu la normativa de transparència.
Es debaten alguns elements sobre el procediment, sobre les diferents categories de dades de caràcter personal que a les actes sol·licitades i es comenta el sentit de l'informe emès per l'Autoritat Catalana de Protecció de Dades en el procediment.
El senyor Josep Mir proposa que s'esmeni el text de la Proposta a fi de fer constar el tràmit de trasllat a les terceres persones que puguin resultar afectades.
Proposta de resolució d'estimació parcial de la Reclamació 263/2019
La senyora Elisabet Samarra, ponent de la Proposta de resolució d'estimació parcial de la Reclamació 288/2019, formulada contra l'Ajuntament de l'Escala, i que té per objecte l'accés a les memòries de l'Escola bressol municipal Ballmanetes des del 2015 al 2018, argumenta els elements que fonamenten el sentit parcialment estimatori de la Proposta de resolució.
El senyor Mir comenta aspectes relatius a la protecció de les dades personals que consten a les memòries i proposa unes esmenes que seran introduïdes per la ponent a la resolució definitiva.
Proposta de resolució d'estimació de la Reclamació 288/2019
La senyora Elisabet Samarra, ponent de la Proposta de resolució d'estimació de la Reclamació 288/2019, formulada contra l'Ajuntament de Tortosa, i que té per objecte l'accés a documents justificatius de despeses aportades pels Grups municipals per al retiment de comptes de les aportacions rebudes el 2015 2016 i 2017, exposa la fonamentació del sentit estimatori de la Proposta.
La ponent precisa que en aquest supòsit, a diferència d'altres procediments que ha tramitat la Comissió i que tenien també per objecte informació sobre les aportacions als grups municipals de diverses corporacions locals, la informació demanada ha estat aportada pels grups i validada per la Intervenció de l'Ajuntament.
Proposta de resolució d'estimació parcial de la Reclamació 291/2019
La senyora Elisabet Samarra, ponent de la Proposta de resolució d'estimació parcial de la Reclamació 291/2019, formulada contra l'Ajuntament de Sant Feliu de Llobregat, i que té per objecte l'accés a informació relativa a les finques que estan exemptes del pagament de l'Impost sobre Béns Immobles (IBI), en concret els titulars, els domicilis, els motius de l'exempció i la quota deixada de percebre, exposa els elements que fonamenten el sentit parcialment estimatori de la Proposta de resolució i la proximitat d'aquesta reclamació amb d'altres ja resoltes per la Comissió amb el mateix objecte.
El senyor Josep Mir formula dues esmenes tècniques que la ponent introduirà en el text definitiu de la resolució.
Proposta de resolució de desestimació de la Reclamació 292/2019
La senyora Elisabet Samarra, ponent de la Proposta de resolució d'estimació de la Reclamació 292/2019, formulada contra l'Ajuntament de Castelldefels, i que té també té per objecte conèixer la mateixa informació sobre les finques exemptes d'IBI que la que és objecte de la Proposta de resolució del punt anterior de l'ordre del dia, assenyala que en aquest cas correspon desestimar la reclamació perquè el motiu de la reclamació no és el posicionament expressat per l'Ajuntament sinó la imposició d'una taxa municipal per haver elaborat la informació pública mitjançant la transposició de format.
La ponent exposa els arguments que justifiquen la imposició de la taxa que es valora com a proporcionada i acceptable atenent a la informació sol·licitada.
Proposta de resolució d'estimació parcial de la Reclamació 295/2019 i de desestimació i d'inadmissió parcial
El senyor Josep Mir, ponent de la Proposta de resolució per la qual es resol la Reclamació 295/2019, formulada contra la Fundació de Gestió Sanitària Hospital de la Santa Creu i Sant Pau, exposa que correspon desestimar parcialment una part de la informació sol·licitada i inadmetre la part que té la condició d'informació privada.
En canvi, es proposa l'estimació parcial d'informació sobre el personal responsable de determinats serveis i unitats de l'Hospital així com, de la persona responsable de coordinar la relació entre la Fundació Gestió Sanitaria Hospital de la Santa Creu i Sant Pau i l'International Patient Care Assistance (ICPA).
La senyora Elisabet Samarra formula esmenes al text a fi que es precisi que en el tràmit de trasllat les terceres persones afectades no han fet constar cap circumstància d'oposició a l'accés a la informació per part de la part reclamant, esmenes que el ponent introduirà a la resolució definitiva.
Proposta de resolució de finalització de la Reclamació 297/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 297/2019 per pèrdua d'objecte, formulada contra l'Ajuntament de Rubí, i en el marc de la qual es sol·licita informació sobre les multes imposades per la Policia Local, exposa que correspon finalitzar per pèrdua sobrevinguda de l'objecte atès que l'Ajuntament de Rubí ha estimat de forma extemporània la sol·licitud d'informació pública, s'ha compromès a lliurar una altra part de la informació i ha justificat la impossibilitat de facilitar-ne la resta, de manera que s'ha esvaït la controvèrsia jurídica plantejada.
Proposta de resolució d'estimació de la Reclamació 301/2019
La senyora Elisabet Samarra, ponent de la Proposta de resolució d'estimació de la Reclamació 301/2019, interposada contra l'Entitat Municipal Descentralitzada de Sant Miquel de Balenyà, i que té per objecte l'accés a diversa informació sobre el nomenament de la plaça de vigilant/brigada del Consistori, argumenta els elements que duen a l'estimació de la reclamació.
El senyor Josep Mir proposa la introducció d'esmenes al text de la Proposta a fi que es dugui a terme el tràmit de trasllat per part de l'entitat reclamada a la persona afectada.
Proposta de resolució d'estimació de la Reclamació 350/2019
El senyor Josep Mir, ponent de la Proposta de resolució d'estimació de la Reclamació 350/2019, formulada contra l'Ajuntament d'Almatret, i relativa a l'accés a les al·legacions formulades pel Consistori en un expedient d'una llicència d'obres, exposa que correspon estimar aquesta reclamació i la que és objecte del següent punt de l'ordre del dia, que té el mateix objecte i la mateixa part reclamant però adreçada a l'Ajuntament de Ginestar.
En ambdós procediments, talment en d'altres reclamacions ja resoltes per la Comissió, es requereix l'accés a les al·legacions formulades pels Ajuntaments afectats per una llicència d'obres atorgada per l'Ajuntament de Riba-Roja per a la construcció d'un Centre de valorització i disposició de residus de classe II en el paratge de Les Valls i a la documentació complementària utilitzada per a la seva elaboració, sense que es valori que hi puguin concórrer límits a l'accés.
Proposta de resolució d'estimació de la Reclamació 352/2019.
És objecte d'anàlisi en el punt onzè de l'ordre del dia.
Proposta de resolució de finalització de la Reclamació 365/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 365/2019 per pèrdua d'objecte, formulada contra l'Ajuntament de Ripollet, i relativa a l'accés a l'expedient d'un procés de selecció de personal directiu, exposa que correspon finalitzar per pèrdua sobrevinguda d'objecte, atès que l'Ajuntament de Ripollet ha facilitat informació sol·licitada a la persona reclamant en el marc d'aquest procediment.
Proposta de resolució de finalització de la Reclamació 368/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 368/2019 per pèrdua d'objecte, formulada contra l'Ajuntament de l'Hospitalet de Llobregat, i que fa referència a l'accés a un llistat d'empreses i treballadors i treballadores externes que ocupen dependències municipals, exposa que correspon finalitzar per pèrdua sobrevinguda d'objecte, atès que l'Ajuntament de l'Hospitalet de Llobregat ha facilitat informació sol·licitada a la persona reclamant en el marc d'aquest procediment.
Proposta de resolució de finalització de la Reclamació 381/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 381/2019 per pèrdua d'objecte, formulada contra l'Ajuntament de Sant Boi de Llobregat, i relativa a informació sobre el lloc i la data de publicació d'unes convocatòries per cobrir llocs de treball, exposa que correspon finalitzar per pèrdua sobrevinguda d'objecte, atès que l'Ajuntament de Sant Boi de Llobregat ha facilitat informació sol·licitada a la persona reclamant en el marc d'aquest procediment.
Proposta de resolució de finalització de la Reclamació 382/2019 per pèrdua d'objecte
La senyora Elisabet Samarra, ponent de la Proposta de resolució de finalització de la Reclamació 382/2019 per pèrdua d'objecte, formulada contra l'Ajuntament de Terrassa, i relativa a l'accés a informació sobre l'estat de tramitació d'una petició d'ajuts al pagament de l'IBI, exposa que correspon finalitzar per pèrdua sobrevinguda d'objecte atès que l'Ajuntament de Terrassa ha aportat la informació sol·licitada en el marc d'aquest procediment, de manera que s'ha esvaït la controvèrsia plantejada.
Proposta de resolució de finalització de la Reclamació 401/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 401/2019 per pèrdua d'objecte, formulada contra l'Ajuntament de Barcelona i relativa a l'accés a informació sobre el Programa de vela inclusiva per a persones discapacitades, relaciona les actuacions dutes a terme i que permeten finalitzar el procediment per pèrdua sobrevinguda del seu objecte perquè l'Ajuntament reclamat justifica que ha facilitat la informació al reclamant durant la tramitació d'aquest procediment.
Es proposa una esmena que serà introduïda pel ponent al text definitiu de la resolució.
Proposta de resolució de finalització de la Reclamació 404/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 404/2019 per pèrdua d'objecte, formulada contra l'Ajuntament de Vendrell i relativa a informació sobre la instal·lació d'una pilona de càrrega de vehicle elèctric, relaciona les actuacions dutes a terme i que duen a la finalització per pèrdua sobrevinguda de l'objecte de la reclamació, atès que l'Ajuntament del Vendrell ha acreditat durant la tramitació del procediment davant la GAIP que ha resolt estimar el dret d'accés de la persona reclamant i posar-li a disposició la informació reclamada.